અભ્યાસ કરવાની ઇચ્છા હોય, પરંતુ માતા-પિતાની છત્રછાયા ન હોય તો બાળક કેવી રીતે અભ્યાસ કરે. આવો વિચાર સમાજમાં જો દરેક વ્યક્તિને આવે તો કોઈ બાળક અનાથ પણ ન રહે અને એજ્યુકેશન પણ મેળવે. આણંદમાં કૉલેજ પૂર્ણ કરી આવો વિચાર કરનાર કિરણ સેનવાએ આવા બાળકો માટે એકેડમી શરૃ કરી છે. જેમાં અનાથ બાળકોને વિનામૂલ્યે શિક્ષણ આપવામાં આવશે. એટલું જ નહીં, પરંતુ જે બાળકો પ્રજ્ઞાચક્ષુ છે તેમને પણ મફત શિક્ષણ પૂરું પાડવામાં આવશે. આ ઉપરાંત બેટી બચાવો અને બેટી પઢાવો યોજના અંતર્ગત આ એકેડમીમાં દીકરીઓને ફીમાં ૨૫ ટકા રાહત આપવામાં આવશે. જ્યારે દિવ્યાંગ વિદ્યાર્થીઓને ૪૦ ટકા જેટલી રાહત આપવામાં આવશે. આજે મસમોટી ફી લઈને ટ્યૂશન ક્લાસીસ ચલાવતા લોકો માટે આ એકેડમી ઉત્તમ ઉદાહરણ છે. આ વિશે કિરણ સેનવા કહે છે, ‘આ ગુજરાતની એકમાત્ર એવી એકેડમી છે જે વિદ્યાર્થીઓ માટે આવી સુવિધા પૂરી પાડે. બાળકો સારો અભ્યાસ કરશે તો જ આવનારા સમાજમાં સંસ્કાર અને સંસ્કૃતિનું સિંચન થશે. અનુભવી અને નિષ્ણાત ફેકલ્ટી દ્વારા આ અનાથ બાળકોને અમૂલ્ય શિક્ષણ આપવામાં આવશે. પ્રજ્ઞાચક્ષુ વિદ્યાર્થીઓ પણ પોતાની આવડતને આ એકેડમી દ્વારા વધુ નિખારી શકશે. આ ઉપરાંત પણ ટેટ અને અન્ય સ્પર્ધાત્મક પરીક્ષાઓની પણ તૈયારી કરાવવામાં આવશે. અંગે્રજી વિષય શીખવવા સ્પોકન ક્લાસીસ પણ ચલાવાશે. દરેક વિદ્યાર્થીઓ માટે આ એક બેસ્ટ એકેડમી સાબિત થશે.’